‘Encanto’ i ‘La familia perfecta’, pròximes estrenes al cinema Tívoli
2025-07-24

El calendari estreny i ràpidament desembre creuarà el seu equador per a submergir-se de ple en el Nadal. Per a calfar motors i després d’un frenètic pont de la constitució, el cinema Tívoli es disposa a oferir un cap de setmana amb dues noves pel·lícules que aterren a la seua sala fosca, del 10 al 12 de desembre: la comèdia espanyola ‘La familia perfecta’ i ‘Encanto’, l’aposta de Disney per al pròxim Nadal.

Per a gaudir en família, com tots els títols de la factoria Disney, el cinema Tívoli presenta ‘Encanto’, que tindrà les seues projeccions el divendres 10 i el dissabte 11 a les 19.30 h i també el diumenge 12 de desembre, a les 16.30 h. Recomanada per a xiquets i xiquetes a partir de 6 anys, ‘Encanto’ és una pel·lícula musical d’animació, al més pur estil Disney, que situa l’acció en el cor de Colòmbia. Allí viu una família extraordinària, els Madrigal, que viuen amagats a les muntanyes, en una casa màgica situada en un enclavament meravellós anomenat Encanto. La màgia d’Encanto ha dotat a tots els xiquets de la família d’un do únic, des de la súper força fins al poder de curar…Però es va oblidar d’un membre de la família: Mirabel, la protagonista de l’aventura. Quan aquesta descobreix que la màgia que envolta Encanto està en perill, decideix que ella, l’única Madrigal normal, podria ser l’última esperança de la seua extraordinària família.

Com a contrapunt a la màgia de Disney, el cinema Tívoli també rep, amb el cap de setmana, a ‘La familia perfecta’, que es projectarà el divendres 10 i el dissabte 11, a les 22.30 h i el diumenge 12, a les 19.30 h. Dirigida per Arantxa Echevarría, la comèdia està protagonitzada per Belén Rueda, José Coronado, Gonzalo de Castro i Carolina Yuste. Es tracta d’una comèdia familiar que presenta a Lucía, una dona que creu portar una vida modèlica i tindre-ho tot baix control. Des que es va casar, va bolcar tots els seus esforços en la cura de la seua família ideal. Però tot comença a esfondrar-se el dia que apareix Sara, la núvia del seu fill; una xica jove, lliure i desllenguada i, amb ella, una família política molt diferent a la idea que Lucía sempre va somiar per a per al seu fill. A partir d’aqueix moment, Lucía descobrirà que la família perfecta no era exactament el que ella pensava.

Les persones que vulguen gaudir d’aquestes pel·lícules d’estrena a Burjassot poden fer-ho, per un preu únic d’entrada de 4 euros. Les entrades es poden adquirir telemàticament en www.cinetivoli.es o en la taquilla de la sala (carrer Josep Carsí, 50) des d’aproximadament 45 minuts abans de l’inici de les projeccions. El protocol COVID-19 actual al cinema Tívoli obliga a l’ús de la màscara, a excepció de quan s’estiga consumint menjar o beguda.

Després d’aquest cap de setmana, el cinema Tívoli s’endinsarà de ple en el Nadal l’arribada d’una estrena, propi d’aquestes dates: ‘Spiderman: no way home’, que es projectarà del 25 al 28 de desembre.